80% van Wes-Kapenaars nou in sensus getelAlan Winde, premier van die Wes-Kaap (Foto: Alan Winde/Twitter) Teen Vrydagoggend het 80% van Wes-Kapenaars reeds aan Statistieke Suid-Afrika (Stats SA) se sensusopname deelgeneem. Met net vyf dae voor die spertyd van 31 Mei, het Wes-Kaapse premier Alan Winde ook ŉ beroep gedoen op inwoners wat nog nie getel is nie, om dit dringend te laat doen. Winde sê hoewel hierdie mylpaal goeie nuus is, is dit nog nie tyd om terug te sit nie. Die provinsie is steeds agter die nasionale gemiddeld wat tans op sowat 90% staan. “Dit is eenvoudig: hoe meer akkuraat die opname, hoe beter is die begrotingstoewysing wat ons provinsie kry. Dit sal verseker dat ons kan voortgaan om sleuteldienste in onderwys en gesondheid te lewer en te verbeter,” sê die premier. Stats SA het sedert 1994 drie sensusopnames gedoen: in 1996, 2001 en 2011. Vanjaar is die eerste keer dat ŉ digitale opname ook gedoen word, wat beteken deelnemers het die opsie om ŉ sensusvraelys met of sonder die hulp van ŉ veldwerker te voltooi. Die data word gebruik vir beplanning, beleidsformulering en bewysgedrewe besluitneming. Stats SA het vroeër vandeesmaand opnuut gewaarsku dat lae deelnamekoerse die akkuraatheid van die algehele sensusopname kan beïnvloed. Die opname word as die grondslag vir alle toewysings op plaaslike, provinsiale en nasionale vlak gebruik. Die Wes-Kaap is egter steeds onder die nasionale gemiddeld van mense wat reeds aan die 2022-sensusopname deelgeneem het. (Foto: Stats SA) Die aanvanklike sperdatum vir Wes-Kapenaars om deel te neem was 14 Mei. In daardie stadium was die aantal mense wat in die Wes-Kaap aan die sensus deelgeneem het, steeds te ver onder die gemiddeld van die res van die land. Die telling in die provinsie is gevolglik tot die einde van Mei verleng. Winde het vroeër gesê indien net 70% van Wes-Kaapse inwoners in die 2022-sensusopname getel word, kan die provinsie broodnodige finansiering verloor waarmee altesame 1 615 dokters, 5 981 verpleegsters en meer as 9 300 onderwysers in diens geneem sou kon word. In terme van geld, sal die Wes-Kaap altesaam R9,7 miljard verloor, of meer as 16% van sy provinsiale aandeel, as net 70% van inwoners getel word. Dit sal R2,6 miljard van sy gesondheidsbegroting en R4,2 miljard van sy onderwysbegroting wegvat, met kleiner departemente wat ook verliese sal ly.